Minuta: 12 aprilie 2023

Tema: proiectul de ***Ordin pentru aprobarea condiţiilor de autorizare a unităţilor sanitare, publice sau private pentru, examinarea ambulatorie a persoanelor fizice în vederea procurării, deținerii, portului și folosirii armelor și munițiilor și a listei afecțiunilor medicale incompatibile cu calitatea persoanelor de a procura, deține sau, după caz de a purta ori folosi arme letale sau neletale.***

În data de 12 aprilie 2023 a avut loc o ședință publică de dezbatere a proiectului mai sus menționat, organizată de Ministerul Sănătății în sistem de videoconferință.

Din partea Ministerului Sănătății au participat:

- Cătălin Vișean, secretar de stat,

- Costin Iliuță, director general, Direcția generală asistență medicală,

- Mihaela Dumitrescu, consilier, Direcția generală asistență medicală,

- Tiberiu Ionescu, consilier, Direcția generală asistență medicală,

- Mihaela Oancea, consilier – Biroul avizare interministerială.

Pentru participarea la dezbaterea on-line s-au înscris următoarele persoane:

1. Ioan Găucan - Președinte, Asociatia Nationala a Colectionarilor de Arme
2. Ostiadal Sorin
3. Drăgănescu Mugurel - Presedinte executiv, Asociația Generală a Vânătorilor și Pescarilor din Romania
4. Talpeș Vladimir, Director - Asociația Generală a Vânătorilor și Pescarilor din Romania
5. Costache Andrei, medic endocrinolog
6. Adrian Lică - Presedinte, Asociația în Beneficiul Vânătorilor și Activității de Vânătoare
7. Vasile Aurelian - Asociația în Beneficiul Vânătorilor și Activității de Vânătoare
8. Zamfir Mihai-Adrian
9. Bogdan Matei - Vicepresedinte Asociatia Nationala a Armelor
10. Stancu Vili - Asociaţia Naţională a Deţinătorilor de Arme
11. Baity Pera - secretar general, Asociatia Nationala a Colectionarilor de Arme
12. Valentin Purcaru, Asociatia Importatorilor si Distribuitorilor de Articole de Vânătoare
13. Badila Ion - Federatia Română de Tir Sportiv
14. Eugen Dima - Federatia Română de Tir Sportiv
15. Marius Cocarla - Asociatia Importatorilor si Distribuitorilor de Articole de Vânătoare
16. Carla Tănasie - Digi 24
17. Stan Roberto - ANP AGERPRES
18. Aurelian-Marian VASILE - vanator, colectionar de arme si instructor in poligonul de tragere

Propunerile prezentate au fost, pe scurt, următoarele:

Ioan Găucan:

* Documentul propus este din păcate extrem de imprecis și periculos prin prezentarea a numeroase patologii ca reprezentând motiv de incompatibilitate. Prin aceasta prezentare grosieră, se omite faptul că aceste patologii nu exista într-o singură stare de fapt, ci afectează în mod diferit fiecare individ în funcție de o serie de factori printre care: vârsta pacientului, alte comorbidităti, durata de evoluție, prezența tratamentului și tipul de tratament utilizat, etc. In medicină se spune că: „nu exista boli, există bolnavi” – o afirmație a cărui spirit acest document îl desconsideră complet. Simpla prezență a unui diagnostic nu face ca un individ să fie incompatibil cu drepturile sale de a procura, deţine sau, după caz, de a purta ori folosi arme letale sau neletale supuse autorizării. Este necesară o evaluare detaliată, ce ia în considerare individul și îl privește pe acesta ca pe un cetățean cu drepturi nu ca pe o listă de diagnostice. Acest lucru poate fi realizat doar printr-o evaluare medicală complexă a contextului clinic cu scopul de a stabili dacă un individ este apt sau nu din punct de vedere medical.
* Propunem nu doar o reevaluare completă a listei ci mai degrabă o schimbare a destinației ei către „lista afecţiunilor medicale potențial incompatibile cu calitatea persoanelor de a procura, deţine sau, după caz, de a purta ori folosi arme letale sau neletale”.

Andrei Costache:

* Propun revizuirea listei cu boli și incompatibilități, să fie mai mult decât o listă, să fie mai clar și precis, exprimarea este vagă și lasă loc la interpretări
* Propunem îmbunătățirea și clarificarea listei, cu o listă cu afecțiuni potențial incompatibile, stabilite de medici specialiști

Adrian Lică:

* Ne opunem emiterii ordinului în forma in care este publicat pe site
* Nu există o nota de fundamentare a listei
* Nu s-a ținut cont de normele europene; sunt multe state unde nu este obligatoriu un control medical, poate doar psihologic
* Cum au fost stabilite aceste afecțiuni?
* Propun renunțarea la final a stabilirii ”apt/inapt”

Cătălin Vișean:

* Afecțiunile introduse în listă au explicații medicale, unele își au locul acolo, altele nu

Eugen Dima:

* În 35 de ani de experiență de instructor de tir sportiv nu am întâlnit niciodată situații periculoase
* Proiectul nu face nici un fel de referire la afectiunile paralimpice pentru ramura sportiva tir, sport pentru care Romania a fost contributor la omologarea acestuia in cadrul Comitetului Paralimpic International
* La nivel competitional international, sunt acceptate foarte multe dintre afectiunile descrise in prezentul proiect
* propun ca Ministerul Sanatatii sa ceara un punct de vedere Comitetului Paralimpic Roman, Ministerului Sportului si F.R.T.S., inainte de o prezenta o forma acceptabila a ordinului

Cătălin Vișean:

* scopul acestei dezbateri este tocmai pentru analiza proiectului cu asociațiile de profil
* vom ține cont de propunerile dumneavoastră

Drăgănescu Mugurel:

* în majoritatea statelor nu există o listă atât de mare de afecțiuni
* propunem să rămână doar bolile mintale
* propunem să nu fie emis acest ordin fără consultarea persoanelor interesate

Talpeș Vladimir:

* dorim clarificări și discutarea proiectului cu persoanele interesate
* dacă nu veți prelua recomandările, așteptăm în scris justificarea nepreluării acestora
* prevederile ordinului excedează prevederilor directive europene
* care sunt implicațiile socio-economice?
* Un mare număr de vânători va fi afectat de acest ordin, în acestă formă
* Sunt prevederi împovărâtoare față de alte țări
* Nu au fost luate în calcul categoriile de persoane fizice care au dreptul deținerii de arme
* modelul fisei medicale este in anexa nr. 2 normele metodologice de aplicare a legii armelor
* propun explicarea punctual a afecțiunilor introduse in listă
* propun reluarea proiectului și discutarea cu persoanele implicate

Andrei Costache:

* nu toate afecțiunile din listă au un fundament real
* cum sunt susținute științific afecțiunile din listă?

Bogdan Matei:

* sunt de acord cu antevorbitorii
* propun luarea în calcul a prevederilor HG nr. 56/2012 si HG nr. 355/2017 în sensul că in lista bolilor incompatibile cu dreptul de a detine sau, dupa caz, de a purta si folosi arme, ar trebui sa fie enumerate exclusiv bolile si gradele de incapacitate incompatibile cu dreptul de a munci, atat in sistemul public cat si in cel privat
* detinerea sau, dupa caz, portul si folosirea armelor sunt subiecte sensibile, dar suntem in anul 2023 si ar nu ar fi deloc constructiv sa apara, din considerente subiective, discriminari in acest sens
* propun refacerea ordinului

Vili Stancu:

* De la înființare, asociația noastră a contribuit activ la elaborarea unor propuneri legislative având ca scop îmbunătățirea activităților în acest domeniu, însă pe an ce trece există tendința de a limita accesul cetățenilor la arme
* Este evident că persoanele care au elaborat acestă listă chiar dacă au specialități în domeniul medical, nu au cunoștințe în materie de arme și nu știu să facă deosebirea între noțiunile de „deținere” și „port și folosire” sau nu cunosc noțiuni elementare din Legea nr. 295/2004 referitoare la destinația armelor (arma de colecție nu se scoate din casă, arma deținută poate fi folosită numai în poligoane în cadru organizat, sub supraveghere strictă a unui instructor, armele de panoplie sunt dezafectate și nu pot trage, armele de autoapărare sunt arme neletale sau cu potential letal)
* În mod ridicol sunt asociate deținerii, portului și folosirii, afecțiuni care nu au nici o legătura cu siguranța în utilizare, de exemplu sindromul de apnee centrală de somn fară tratament (sforăitul), boala cronică de rinichi, boala Takayashu, sindromul posttrombotic de membre superioare, mielomul multiplu, hepatite, colagenoze, hipoacuzia, absențe segmentare ale ambelor mâini/antebrațe, etc.
* cunoașteți definițiile noțiunilor de „deținător”, „port și folosire”, „colecționar de arme”, „armurier”, „sportiv” etc.? „Armurierul” este persoana autorizată să efectueze operțiuni cu arme și muniții, import- export, comercializare, reparare, intermediere și în general toate persoanele care au acces la arme, Conform legii, „Colectionarii de arme pot fi autorizati sa foloseasca, în conditiile legii, armele detinute în colectie cu ocazia unor manifestari culturale, artistice sau istorice.” ; cu ocazia manifestărilor culturale, artistice, istorice, nu se efectuează trageri cu muniție reală sau tragerile se efectuează în poligoane autorizate sub supravegherea și conducerea personalului autorizat. Accesul în poligoanele de tragere este deschis tuturor persoanelor care au împlinit 18 ani pe baza buletinului/CI fără nici o restricție referitoare la starea de sănătate, cazier etc, prin urmare, de ce colecționarilor li se impune obținerea unor adeverințe care să ateste starea de sănătate din moment ce ei nu poartă și nu folosesc armele?
* Majoritatea țărilor din UE nu impun restricții referitoare la starea de sănătate a deținătorilor de arme sau în cel mai rău caz solicită un aviz psihologic. De ce România trebuie să exceadă prevederile Directivei Europene referitoare la circulația armelor. Care nu prevăd asemenea restricții?
* este ridicol să i se ceară unui colecționar de arme, care păstrează armele în colecția personală, să îndeplinească aceleași cerințe de sănătate ca și cineva care poartă armă de apărare și pază; Chiar în condițiile în care deținătorul are dreptul de a efectua trageri în poligon trebuie avut în vedere că în poligon tragerile se efectuează în condiții de siguranță, sub supraveghere calificată; Deasemenea, este discriminativ ca unei persoane care suferă de anumite afecțiuni din cele enumerate care nu au legătură cu folosirea armei în condiții de siguranță, să i se refuze achiziționarea unei arme de autoapărare
* În opinia noastră, condiția principală pentru a acorda accesul la arme ar trebui să fie un control psihologic/psihiatric, apoi în funcție de destinația de port și folosire a armei, un control oftalmologic care să evidențieze acuitatea vizuală a candidatului
* solicităm revizuirea listei afecțiunilor incompatibile cu calitatea persoanelor de a procura, deţine sau, după caz, de a purta ori folosi arme letale sau neletale supuse autorizării și stabilirea lor după criterii rezonabile în cunoștință de cauză

Marius Cocârla:

* propun ca legiferarea să fie în favoarea cetățenilor și nu împotriva lor și să se țină cont de părerea societății civile
* propun să stabiliți un șablon medical pentru persoanele care nu pot deține sau nu pot achiziționa arme
* propun ca incompatibilitățile posesorilor de arme să se refere la afecțiunile psihice sau văz alterat, restul afecțiunilor să fie eliminate din listă
* în România avem cel mai mic număr de vânători datorită legislației restrictive

Ion Bădilă:

* Federatia Romȃna de Tir Sportiv dorește să fie clarificate mai multe aspecte din ordin
* Referatul precizează faptul că, dintre toate comisiile medicale de specialitate care au fost solicitate sa isi exprime punctul de vedere fata de conditile de autorizare si afectiunile medicale incompatibile cu calitatea persoanelor de a procura, detine, sau purta arme si munitii, au raspuns doar 3 comisii, pentru restul urmand sa se pastreze prevederile Ordinului MS nr. 257/1976. Din 1976 pana in 2023, s-au inregistrat progrese remarcabile in medicina astfel incat proiectul prezentului ordin ar trebui refăcut in consecinta
* Propun armonizarea proiectului de ordin cu legislatia aplicabila in tarile membre ale UE, cu prevederile Directivei 91/477/CEE privind armele de foc; unul din obiectivele directivei il reprezinta promovarea simplificarii si controlul procedurilor de achizitionare, detinere si transfer al armelor de foc (in special pentru vanatoare si tir sportiv)
* In marea majoritate a tarilor europene, pentru obtinerea permisului de port arma, nu se efectueaza examinare clinica ci doar examinare psihiatrica, dupa caz psihologica; o examinare clinica ar trebui sa dureze saptamani intregi pentru a stabili cu acuratete afectiunile si nivelul la care sunt acestea

Baity Pera:

* Am trimis pe e-mail o listă revizuită a afecțiunilor pe temeiuri științifice, care să ducă la o restrângere a afecțiunilor
* Lista prezentă nu are legătură cu deținerea, portul și folosirea armelor
* Se încalcă drepturile cetățenești, sunt și arme care se moștenesc, sunt în colecții de lux

Cătălin Vișean:

* Vă mulțumim pentru intervenții
* Vom analiza toate propunerile primite.